Bekendes se trou-geure | SARIE BRUID
Op jou troudag wil jy op jou héél mooiste wees – mooi lýk is vanselfsprekend, maar wat van mooi rúík? 'n Parfuum waaraan jy al jou troudag-herinneringe kan heg is kosbaar, daarom het ons gaan uitvind wat dié bekendes gekies het om te dra vir hul groot dag.
Die hertogin van Cambridge het White Gardenia Petals van Illuminum, 'n Britse handelsnaam, gekies as haar trou-geur. Dit bestaan uit klassieke geure van jasmyn, katjiepiering en lelie wat spesiaal uitgekies is om haar ruiker te komplementeer - 'n goeie wenk vir toekomstige bruide om te onthou. Ná dit bekend gemaak is dat Kate dié geur gedra het op haar troudag, het White Gardenia Petals binne enkele minute van die rakke af verdwyn. Ander aanhangers van die Illuminum-handelsnaam is Rihanna en Michelle Obama.
Alhoewel Prinses Diana 'n groot aanhanger van 24 Faubourg van Hermès was, het sy besluit op 'n nuwe jasmyn-en-roos-geur vir haar groot dag naamlik Quelques Fleurs L'Original van Houbigant ('n Paryse parfuumhuis). Dié reukolie het gelei tot 'n groot bloos-oomblik vir die prinses toe 'n paar druppels op haar Emanuel-trourok geval het nét voor sy uit die koets moes klim.
Chanel no.5 was dié geur vir Marilyn Monroe - 'n ikoniese geur vir 'n ikoniese ster. Die klassieke parfuum was haar eerste keuse vir alle geleenthede – van die slaapkamer tot haar troudae (ál drie van hulle.)
Hubert de Givenchy het in 1957 'n spesiale geur, L'Inderdit, vir sy vriendin en muse, Audrey Hepburn, geskep. Audrey het haar waardering vir hom getoon deur dié geur te dra na haar tweede verskyning voor die kansel (met Mel Ferrer aan haar sy.) Sy was egter so mal oor L'Inderdit dat sy dit met niemand wou deel nie – die geur is gevolglik eers in die 1960s bekendgestel aan die publiek.
Vir Grace Kelly was die keuse besonders maklik. Prins Rainier III het as 'n toonbeeld van sy liefde aan sy toekomstige bruid, 'n spesiale geur vir haar laat ontwerp vir hul troudag (Grasse, die parfuum-kapitaal van die wêreld is immers net 40km vanaf Monaco) – en só is Fleurissimo deur Creed geskep.
In ware Kim Kardashian-styl, het sy 'n spesiale parfuum ontwerp om te dra na haar troue aan Kanye West. Love deur Kim Kardashian bevat subtiele geure van pienk freesia, jasmyn en sandelhout en slegs 1000 van dié botteltjies is vrygestel – een vir haar troudag, 200 vir gaste van haar henneparty en 799 vir haar grootste aanhangers.
Blake Lively was omtrént 'n gelukkige meisie op haar troudag. Bo en behalwe haar aantreklike bruidegom, Ryan Reynolds, en 'n paar rooisool-skoene as geskenk van Christian Louboutin, het Gucci ook 'n eksklusiewe geur ontwerp nét vir haar troue.
Kate Moss is 'n groot aanhanger van Penhaligon se Bluebell-geur daarom word daar aangeneem dat sy dié kenmerkende geur ook op haar troudag verkies het.
Amal se troue aan dié George Clooney was getooi in Oscar de la Renta – van haar sprokiesrok tot haar trou-geur, Something Blue.
Aerin Lauder, kleindogter van die ikoniese Estée Lauder, het haar keuse van parfuum baseer op pure nostalgie. Sy het 'n klassieke geur, Beautiful van Estée Lauder, gekies omdat dié parfuum haar terugneem na haar vroegste herinneringe van haar ouma, en geskep is om ′n bruid te vier op haar groot dag. Aerin volg nou in haar ouma se stylvolle voetspore – KYK híér watter Aerin-geur jy is.